李晦

李晦（628年－689年3月23日），字慧炬，隴西郡成紀縣人，唐朝宗室，河間元王李孝恭的次子。
乾封年間，為營州都督，以治狀聞名，唐高宗以璽書勞賜。轉任右金吾將軍，檢校雍州長史，摧擿奸伏沒有留隱，屬吏畏他。高宗將到洛陽，詔李晦居守長安：「關中事一以屬公，然法令牽制，不可以成政，法令外苟可以利人者行之，毋須以聞。」故晦治有成績。武后時，為秋官尚書。去世後，追贈幽州都督。
原配鄧氏；後又娶豆盧懷讓和萬春公主之女豆盧氏。子李榮（李知言），奉吳王李恪之祀，為嗣吳王。女金城郡君，嫁賀蘭務溫。

李晦碑和墓志銘

李晦碑立於武則天永昌元年（公元689年），原在陝西省漢中市西鄉縣馬家灣鄉米家崖，今存縣文化館。碑為螭首，方趺。首高89厘米，寬120厘米，厚34厘米，碑身高214厘米。素麵圭額高55厘米，寬36厘米，陽刻篆書「大唐故秋官司尚書河間公之碑」。碑文32行，滿行45字，隸書。碑石剝蝕嚴重，所有碑文已無法辨認，碑陰有一浮雕佛像。碑身兩側線刻纏枝寶相花飾。1982年被列為縣級重點文物保護單位。《全唐文》卷九百九十一有錄文。
公諱晦，字〇〇，隴西成紀人也。（闕十五字）祖西平懷王安，父河間元王孝恭，豐功〇烈，國史（闕九字）妙氣〇〇〇〇，淑靈〇〇彰於（闕八字）貞〇精粹之性，清明潔白之美。（闕十五字）邈〇〇崇（闕八字）機士之百行。罔不該矣！貞觀末授通事舍人，轉尚衣奉御，〇〇〇〇太子右衛率〇府事（闕四字）河朔邊要之〇，〇選為難，以本官檢校幽、營二州都督。崔林作牧，朝廷（闕八字）功（闕五字）之〇兼之者〇也。累遷右武衛將軍、右金吾將軍，加忠武將軍，檢校雍州長史。望〇而清風流，〇〇而〇〇洽。咸亨之始，關中阻飢，盜賊公行，所在〇〇。公鎮之以清靜，綏之以惠和。政得烹鮮，時無吠犬。治〇〇拱家，乏〇鱗〇；〇〇〇〇雨，之沾草木。加雲麾將軍，右金吾將軍，尋檢校洛州長史兼知東都留守，三州都〇，〇〇〇〇。為政以德，惠下以〇。豪右〇氣，百僚祗服。車駕東巡，〇賜繒帛以褒美之。高宗嘗從容曰：「卿父元王，克清江漢。朕今於卿，亦同魚水，一日不見，滿座無歡。」其君臣相得也如此。及高宗晏駕，水漿不入口者數日，號咷擗踴，志不〇〇。〇〇之初，優以詔命授戶部尚書。公喟然嘆曰：「出身事主，在三如一。生當效命，死當結草。」乃輟泣而起，詔〇〇〇〇〇〇。公〇於朝，〇理冤屈，平以理物，簡以御繁，訟息刑清，於是乎在。屬揚楚橫逆，淮海稱兵，渚宮地實上流，〇〇〇〇。乃持節鎮荊州兼檢校長史，〇鄖衛要，控帶〇長，嚴而不殘，人是以息。豺狼蛇蝮，不入枝江之境；黼黻冕旒，〇致南陽之〇。加金紫光祿大夫。詔賜衣服，表能官也。以公器光廊廟，道暎搢紳。可以彌綸政本，參贊皇極。遂徵〇拜左武威衛大將軍。於時〇姓鳥驚，〇〇獸聚，擁旌推轂，公實當之。詔授燕然道行軍大總管兼安北道安撫大使，東自碣石，西極流沙。〇道俱〇，〇〇節〇，〇旗拂霓，霜戈彗雲，蕭條萬里，野無遺〇。詔都督恆州兼燕水軍經略大使。〇鄣塞以〇〇〇，〇倉庫以〇虜〇。〇〇絕烽候之虞，河右沐仁明之化。居無何，追赴東都，檢校右金吾大將軍，尋拜秋官尚書。〇〇沉毅，清素周密，署龍泉而特達，委珠璣而不拜。故以斟酌元氣，平運〇〇。方當〇融皇風，弼諧景化。論道於上，〇扈蹕〇，中〇〇〇。散黃金以長揖，追赤松而高蹈。而天不慭遺，梁摧奄及，永昌元年二月廿七日薨於位，春秋六十有二。聖情憫悼，百寮掩涕，罷朝撤樂，有加恆數。自遘疾彌留，迄於大斂，賜藥及衣，中使相望於道，賻物四百段，米粟四百石。葬事官給，京官五品一人監護葬事，贈幽州都督。惟公幼而岐嶷，長而惇敏，探賾索隱，〇微究奧。〇策名委質〇〇為〇〇。吐剛茹柔，常情之所易撓；尚人矜已，執政之所難〇。公〇坦勞謙，少私寡慾，當代之所難者，〇於公而易〇。〇〇六入，〇〇七臨。〇〇既稱獨〇，復號神君，盛德被於〇〇，功名垂於竹帛者也。夫人隴西郡夫人豆盧氏，河南〇〇〇〇〇〇〇公之孫，衛尉卿駙馬都尉之女也。〇賢明〇，〇〇敷令。悊於家邦，幽閒婉順，（闕二十一字）《國風》之窈窕，嗣《大雅》之徽音。〇〇光輔兩朝，〇靈彌邵。夫人〇〇中饋，（闕二十字）斯〇〇〇所冀〇，母儀之〇，〇〇上悊〇遠〇。享年不永，（闕二十一字）十一月十一日合葬於三〇原。禮也。嗣子尚柔奉御知言等（闕三十字）故吏等仰攀盛德，遐想徽光，〇立〇而（闕二十九字）其辭曰：

河〇降（闕三十七字）出鎮方位，入奉（闕四十三字）石銘勛，垂光〇〇。
李晦墓誌並蓋一合兩石，正方形，青石刻制。志蓋為盝頂形，頂邊長68厘米，底邊長90至91厘米，斗唇厚7.5厘米。志蓋中部陰刻篆文「唐故秋官尚書上柱國河間縣開國子李君墓志銘」五行二十字。四周及斜剎飾陰線雕刻的纏枝忍冬紋，唇部圖案為升雲紋。志石邊長90～91厘米，厚7至8厘米。志文楷書或有行意，字間有纖細界格。志文38行，滿行36字，除空格外實有一千二百八十五字。
大唐故秋官尚書上柱國河間縣開國子李君墓志銘並序
公諱晦，字慧炬，隴西成紀人也。西平懷王蔚之孫；禮部尚書、河間元王孝恭之第二子。公皇室之俊，夙挺英奇。令德之後，早標明哲。豫章之磊落多節，非待七年；結綠之粲爛有文，豈唯五色。韞珠璣以擢耀，合纂組以成章。亦猶渥水名駒，騁駿骨於千里；丹山彩鳳，騰逸翮於九霄。貞觀廿年，授左千牛備身，尋授朝散大夫、行通事舍人。密勿旒扆，追三嘏而委余；吐納軒墀，超八王而迥秀。縱辯而凋春囿，入翰苑以揚葩；著論而薄秋天，出談聚以起萼。轉尚衣奉御、太子右衛率。策名司，服黼黻，所以增輝；蒞職禁，扃勾陳，所以自肅。懷忠抱節，直道正辭，青陸抱其高風，黃離欽其絕跡者也。高宗命百萬之師，長驅遼碣。要害之郡，非親勿居；水陸之途，唯賢是寄。以本官檢校幽、營二州都督。於是蒼龍之舳，沿碧海而陟鰲山；紫燕之舟，望青丘而臨鯨岳。風御星驛，日夜交馳。公乃算分銖議，遠邇量日，力括留程。足食足兵，室家罕傾筐之怨；且農且戰，士卒有兼乘之謠。天渙遐宣，屢沾殊澤，徵授右武衛將軍兼檢校右金吾將軍。察羽林以軾道，位冠八戎；總彀騎以司隸，聲高百辟。尋檢校雍州長史。輦轂之下，俗雜五方；俠窟之中，正非一緒。廣漢鉤距，尚失銖兩之奸；不疑平反，未塞豺狼之穴。公名光戚里，功簡帝心。總括亦兆，僉議所屬。於是辟帷廣視，抵機遐臨，路不拾遺，市不預價，年穀豐稔，圄犴寂寥。挈物施於耆年，讓畔旅於荊棘。尹翁歸之，絕軌必賜百金；王子貢之，殊尤聲振三輔。永言令典，彼多慚色。儀鳳之始，駕幸洛京。遠括二周，非無負篋；近包九穀，未免逾垣。自非張敞，竭節延篤。施化無以斫彼，盤根矯茲薄俗。乃授洛州長史，仍領本官。豪右懾心，貴戚斂手。盜不敢犯，無待浹辰；吏不敢欺，據勞期月。尋奉別敕東都留守。大帝篤友於之禮，降家人之慈。機事餘閒，常參宴席，每雲:「一日不見，則滿座不歡。卿識朕心，朕知卿意。」君臣道合，曠古莫儔。洎大寢稽天，高宗晏駕，絕漿泣血，毀貌贏形。屬文明之初，神皇馭歷，優以詔令，贊務仙台，式展簪履之情，更重葭莩之戚。遂擢授戶部尚書，封河間縣開國子。屬淮海構妖，事資重鎮，遂杖節江陵，鎮南服也。封豕修蛇，望中麾而奪魄；窮鄉陋俗，感上德以歸仁。尋改授右武威衛大將軍、燕然道大總管、赤水軍經略大使、安北道安撫大使。尋追入朝，檢校右金吾大將軍，改授秋官尚書。公先構沉疴，至是增劇。名醫中使，道路相望。以永昌元年二月廿七日薨於私第，春秋六十有二。賻物四百段，米粟四百石。喪事官給，五品一人兼護喪事。贈都督幽、檀、媯、易四州諸軍事，幽州刺史。夫人豆盧氏，禮部尚書芮國公寬之孫，衛尉卿駙馬都尉懷讓、長沙大長公主之女也。率禮馳聲，含章發譽。雖榮兼魯館，道映姬車，而夙習姆儀，早嫻婦德。慕鵲巢之化，言告言歸，仰麟趾之風，采頻采藻。曹門炯戒，映淑質以通，張氏攸箴，照清輝而載朗。共公同時染疾，遂至彌留，返席未安，撤幃俱喪。舒泉歌吹，本末連徽，梓樹風霜，始終共色。以永昌元年十一月十一日合葬於高陵縣鹿苑原，禮也。嗣子知言絕漿七日，泣血千里，終天永慕，扣地長號。以為寸晷不留，尺波行閱，四時遞代，萬古回穴。托玄石而紀功，庶清芬之靡絕。其詞曰:

若水浩汗，玄功吁蠁，迥括地維，遐頓天綱。金石刊祚，謠謠發響，悠悠玄風，千載是仰。其一。

猗歟君子，含貞抱潔，氣冠風雲，志凌霜雪。騰光紫路，振彩丹穴，委質存誠，揚名竭節。其二。

言膺鳳歷，允葉龍官，伙奏懷璽，含香握蘭。通而不雜，嚴而不殘，刑清化舉，訟簡人安。其三。

屢毗左契，頻居右職，密勿進思，逶迤退食。清靜三輔，婆娑九棘，出作爪牙，入為羽翼。其四。

嘉偶含章，作賓君子，道隆素業，德標彤史。非德不言，非義不履，卓而孤秀，桀焉高峙。其五。

輔仁虛說，福善有虧，藏舟日遠，逝者如斯，赫哉丕構，懿矣芳規，蘭菊無絕，陵谷徙移。其六。